P6_TA(2005)0064

Den Europæiske Investeringsbanks aktivitetsberetning (2003)

Europa-Parlamentets beslutning om Den Europæiske Investeringsbanks aktivitetsberetning for 2003 (2004/2187(INI))

Europa-Parlamentet,

- der henviser til EF-traktatens artikel 266 og 267 om oprettelse af Den Europæiske Investeringsbank (EIB) og protokollen om vedtægterne for Den Europæiske Investeringsbank, der er knyttet som bilag til traktaten,

- der henviser til Formandskonferencens afgørelse af 15. maj 1996 om at afholde en årlig drøftelse i det kompetente udvalg om Den Europæiske Investeringsbanks udlånsprioriteringer, årsberetning og retningslinjer,

- der henviser til EIB-gruppens aktivitetsberetning for 2003, forretningsplanen for 2004-2006, Den Europæiske Investeringsfonds årsberetning for 2003, Revisionsudvalgets årsrapporter for 2003 og direktionens svar samt høringen af EIB's formand den 23. november 2004 i det kompetente udvalg,

- der henviser til erklæringen om forvaltningsskik i EIB af 2. juni 2004,

- der henviser til bemærkningerne i Revisionsrettens årsberetning for 2003,

- der henviser til samarbejdsaftalen af januar 2000 mellem EU og EIB,

- der henviser til formandskabets konklusioner fra Det Europæiske Råds møde i Lissabon den 23.- 24. marts 2000, i Göteborg den 15.- 16. juni 2001 og i Bruxelles den 12.- 13. december 2003,

- der henviser til sin beslutning af 22. april 2004 om Den Europæiske Investeringsbanks årsberetning 2002 [1],

- der henviser til forretningsordenens artikel 112, stk. 2, og artikel 45,

- der henviser til betænkning fra Økonomi- og Valutaudvalget (A6-0032/2005),

A. der henviser til, at EIB er en offentlig bank, der er oprettet ved EF-traktaten som den vigtigste finansielle institution til at nå EU's mål gennem dens egne investeringer og de investeringer, den medvirker til at skabe, og til, at EIB's bidrag til disse målsætninger blev bekræftet på Det Europæiske Råds møder i Lissabon og Göteborg; der henviser til, at Det Europæiske Råd på disse møder opstillede de generelle principper for disse målsætninger: en økonomi, hvis konkurrenceevne er baseret på viden og social samhørighed, og som overholder de lokale og internationale miljøkrav,

B. der henviser til, at Det Europæiske Råd på disse møder har sat sig som mål, at EU skal blive den mest konkurrencedygtige og dynamiske videnbaserede økonomi i verden, hvor bæredygtig økonomisk vækst resulterer i bedre job, større social samhørighed og overholdelse af miljøkravene; der henviser til, at dette mål indebærer betydelige investeringer; der henviser til, at EIB's betydning er ubestridelig, navnlig for så vidt angår gennemførelse af vækstinitiativet; der henviser til, at Europa-Parlamentet ligeledes har understreget den helt særlige betydning, som finansieringen med egne midler af risikokapital, SMV'erne og de menneskelige ressourcer har,

C. der henviser til, at der er stor forskel på efterspørgslen efter og den faktiske ydelse af lån til SMV'er i de forskellige medlemsstater,

D. der henviser til, at de lån, der blev ydet i 2003, beløb sig til 46,6 mia. EUR, fordelt på 37,3mia. til Unionens medlemsstater (80 %), 5,7 mia. til de tiltrædende lande og kandidatlandene, 3,6 mia. til partnerlandene, 2,1 mia. til i de lande, der deltager i Euro-Middelhavs-partnerskabet og 0,5 mia. til AVS-landene og til oversøiske lande og territorier, og omkring 40 % af disse lån blev ydet via formidlende banker,

E. der henviser til, at EIB's betydning blandt EU's institutioner og de midler, den forvalter og medvirker til at rejse, og hvoraf en del stammer fra EU's budget, berettiger til dialogen med Europa-Parlamentet, Rådet og Kommissionen samt til en vurdering fra Revisionsretten (når der er tale om EU's midler) og Det Europæiske Kontor til Bekæmpelse af Svig,

F. der henviser til, at EIB spiller en vigtig rolle og har en multiplikatorvirkning for mobiliseringen af andre finansieringskilder, idet den fremmer den private sektors deltagelse i risikospredning, navnlig gennem instrumenter for risikovillig kapital og udstedelse af garantier,

1. lykønsker EIB med dens aktivitetsberetning for 2003 og med den generelle forbedring af åbenheden i oplysninger, som stilles til rådighed for offentligheden, og glæder sig over kvaliteten af forbindelserne med EIB.

Målsætninger

2. opfordrer EIB til aktivt at videreføre sin støtte til gennemførelsen af den strategi, der er fastlagt af Det Europæiske Råd i Lissabon og Göteborg, navnlig via dens Innovation 2010-initiativ, og dens støtte til vækstinitiativet via finansiering af infrastrukturprogrammer og forsknings- og udviklingsprojekter og ved at medvirke til at rejse offentlige og private midler; foreslår EIB at samarbejde mere snævert med Kommissionen og Centralbanken med det formål at fastlægge regler om tilsyn, der gør det muligt at udvikle långivningstransaktionerne uden at bringe bæredygtigheden af medlemsstaternes offentlige gæld i fare;

3. opfordrer EIB til at prioritere finansieringen af de transeuropæiske net; støtter EIB's beslutning om at foretage yderligere investeringer i sektoren for vedvarende energi og om at gøre begrænsning af udledte drivhusgasser til et vigtigt element i forbindelse med udvælgelsen af de projekter, den vil støtte;

4. lykønsker EIB med udviklingen af lån til små virksomheder; opfordrer EIB til ligeledes at rette opmærksomhed mod den socialøkonomiske sektor og "lokale servicefaciliteter", der i lyset af den demografiske udvikling har stor betydning, når det drejer sig om at sikre den størst mulige deltagelse i et aktivt liv og en optimal social samhørighed;

5. opfordrer EIB til at forbedre ydelsen af lån til SMV'er i de medlemsstater, som er bagud med hensyn til EIB-lån, med henblik på at udligne de store forskelle mellem medlemsstaterne;

6. henleder opmærksomheden på FN's år for mikrolån og opfordrer EIB til at inddrage dette i sin programmering for 2005;

7. opfordrer indtrængende EIB til at vedtage klare regler for de kvantitative bedømmelseskriterier for de projekter, den modtager, og for systematisk undersøgelse af de opnåede resultater med henblik på at vurdere det egentlige bidrag til Lissabon-strategien;

8. anerkender den økonomiske og sociale indvirkning, som EIB's aktiviteter har haft på SMV'ernes vækst samt på beskæftigelsen; opfordrer imidlertid EIB til at styrke dette yderligere ved at forbedre de administrative strukturer for SMV'ernes adgang til risikovillig kapital samt ved at tilskynde de lokale og regionale finansielle partnere til at tage del i dens aktiviteter.

Kriterier og evaluering

9. lykønsker EIB med de fremskridt den i de senere år har gjort med fastlæggelsen af kriterierne for udvælgelse af de projekter, der inden for rammerne af EU's målsætninger modtager støtte; opfordrer den til at præcisere disse kriterier og til at foretage en meget grundig evaluering af resultaterne i forhold til målsætningerne;

10. kræver, at de store administrative byrder, som pålægges SMV'erne og bankerne, straks reduceres, således at de i større udstrækning kan nyde fordel af Den Europæiske Investeringsfonds kapital; kræver, at der rettes særlig opmærksomhed på "Innovation 2010"-initiativet, og at tærsklen for projekter nedsættes i denne forbindelse;

11. anerkender EIB's ønske om at bidrage til Lissabon-processen; fremhæver den vigtige rolle, som EIF spiller i medfør af "Innovation 2010"-initiativet; opfordrer EIB til at konsolidere sin rolle som finansiel drivkraft for Europas modernisering, navnlig gennem støtte til videnskabelig forskning og især til højteknologiske industrier;

12. opfordrer EIB til ved gennemførelse af transaktioner uden for EU at præcisere kriterierne ud over det meget generelle mandat, den har fået af Kommissionen, idet den tager udgangspunkt i Europa-Parlamentets anbefalinger om samarbejde og henstillingerne fra Verdensbanken og de øvrige udviklingsbanker;

13. støtter EIB's bestræbelser på at optimere sin koordinering med Kommissionen gennem den fælles arbejdsgruppe; foreslår, at denne koordinering formaliseres og udvides til også at omfatte Europa-Parlamentet;

14. opfordrer EIB til at gennemføre en mere indgående undersøgelse af EU's og EIB's investeringers reelle bidrag til den regionale udvikling og til at indføre relevante indikatorer, som dens egen afdeling for evaluering anbefaler;

15. anbefaler EIB fortsat at forbedre kriterierne for endelig tildeling af dens globallån og opfordrer EIB til at indføre en åben procedure for bedømmelse og evaluering af de formidlende bankers brug heraf, der navnlig gør det muligt at kontrollere, at fordelene ved EIB's lån rent faktisk kommer de endelige modtagere til gode; mener, at EIB bør spille en aktiv rolle i overvågningen og, om nødvendigt, styrkelsen af markedsføringen og ydelsen af globallån;

16. opfordrer Revisionsretten til at sikre, at betingelserne for EIB's udbetaling af lån og den støtte, EIB har beføjelse til at udbetale til forskellige projekter, ikke medfører, at visse modtagere indirekte modtager støtte, som de ikke er berettiget til, fordi de kunne indhente finansiering på markedet; opfordrer indtrængende EIB til at give Revisionsretten fuldstændig aktindsigt i de nødvendige oplysninger i denne forbindelse, herunder, hvis det er relevant, fortrolige eller markedsfølsomme handelsrelaterede oplysninger.

Åbenhed og ansvarlighed

17. lykønsker EIB med de fremskridt, der er gjort i forbindelse med dialogen med offentligheden og de ikke-statslige organisationer (ngo'er), med offentliggørelsen af dens rapporter om miljø og om social evaluering af dens projekter i udviklingslandene;

18. anbefaler, at der udarbejdes en særlig oplysningskampagne om EIB's aktiviteter over for SMV'erne i de nye medlemsstater;

19. godkender på det varmeste de forslag om åbenhed, som bestyrelsen vedtog den 15. juni 2004; er parat til at deltage aktivt i den høringsprocedure, der er omhandlet i denne rapport, i tilknytning til gennemførelsen af konventionen om adgang til oplysninger, offentlig deltage i beslutningsprocesser samt adgang til klage og domstolsprøvelse på miljøområdet (Århus-konventionen); understreger betydningen af, at der tages hensyn til de anmodninger, som institutionerne og ngo'erne fremsætter i forbindelse med denne høring;

20. er af den opfattelse, at der bør lægges større vægt på at forbedre EIB's regnskabskontrol i overensstemmelse med anbefalingerne i Revisionsudvalgets årsrapporter og anbefalingerne fra den operationelle evalueringsenhed; mener, at Europa-Parlamentet bør inddrages heri;

21. glæder sig over, at EIB, som reaktion på de gentagne påstande i pressen om mulige interessekonflikter i direktionen, har foretaget visse præciseringer i tiden efter det kompetente udvalgs vedtagelse af ovennævnte betænkning (A6-0032/2005); udtrykker tilfredshed med ændringerne af EIB's vedtægter og forretningsorden efter 1. maj 2004 med hensyn til god forvaltningspraksis i forbindelse med EU's udvidelse med ti nye medlemsstater; glæder sig over EIB's offentliggørelse på sin hjemmeside af alle adfærdskodekser for bankens beslutningstagende organer;

22. opfordrer EIB til fortsat hvert år at forsyne Europa-Parlamentet og offentligheden med et skriftligt sammendrag af de initiativer, der er taget, for at forbedre sin funktion i henhold til sin ovennævnte beslutning af 22. april 2004; anerkender i mellemtiden, at der er behov for fortsat at undersøge, hvad der skal til for at forbedre tilsynet med EIB, hvad angår både dens anvendelse af sine egne midler og de midler, den tildeles fra Den Europæiske Unions budget;

***

23. pålægger sin formand at sende denne beslutning til Rådet, Kommissionen samt til EIB.

[1] "Vedtagne tekster", P5_TA(2004)0371.

--------------------------------------------------